થોડી વાર સુધી તો પોપટભાઈએ આ બધું ઊભાં-ઊભાં માત્ર જોયું અને સાંભળ્યું, પછી વિચારવા લાગ્યા કે, ‘શું કરવું ? હવે આમને કેવી રીતે સમજાવવા?’ થોડી વારમાં તો કોયલ, કાગડો, મોર, હોલો કબૂતર, ચકલી, લક્કડખોદ બધાં આવી ગયાં અને આ ઝઘડો જોઈને દંગ રહી ગયાં. કહેવા લાગ્યાં કે, ‘કેવા મૂર્ખ છે બધા ! અંદરો અંદર જ ઝઘડો થોડો કરાય ?’ બધા તેઓની મૂર્ખતા પર હસવા લાગ્યા. શાંતિથી ઊભેલા બુદ્ધિશાળી પોપટભાઈના મનમાં વીજળીના ઝબકારાની માફક એક વિચાર ઝબક્યો અને તેમણે કમ્પ્યુટરના બધા ભાગોને અલગ અલગ કરી નાખ્યા. એક બાજુ સી.પી.યુ., મોનિટર તો બીજી બાજુ માઉસ અને કી-બોર્ડ મૂક્યા. વીજળીની લાઈન પણ કાપી નાખી. પછી બધા ભાગોને કહ્યું, ‘ચાલો મારું કામ કરો. મારે મારી મિત્ર મેના સાથે ચેટીંગ કરવું છે.’ મોનિટર, સી.પી.યુ., માઉસ અને કી-બોર્ડ સાથે વીજળી તું પણ તારું કામ શરુ કરી દે.